62019TJ0134_RES
Kawża T‑134/19
AM
vs
Il-Bank Ewropew tal-Investiment
Sentenza tal-Qorti Ġenerali (L-Ewwel Awla) tal‑10 ta’ Marzu 2021
“Servizz pubbliku – Persunal tal-BEI – Remunerazzjoni – Ammissibbiltà – Terminu għat-tressiq tat-talba għall-ftuħ tal-proċedura ta’ konċiljazzjoni – Att li jikkawża preġudizzju – Allowance tal-mobbiltà ġeografika – Transferiment għal uffiċċju estern – Rifjut tal-għoti tal-allowance – Rikors għal annullament u għad-danni”
Rikorsi tal-uffiċjali – Membri tal-persunal tal-Bank Ewropew tal-Investiment – Rikors ippreżentat kontra d-deċiżjoni li ttemm proċedura ta’ konċiljazzjoni – Effett – Riferiment lill-qorti tal-att ikkontestat – Eċċezzjoni – Deċiżjoni li ma għandhiex natura konfermattiva – Teħid inkunsiderazzjoni tal-motivazzjoni li tinsab fiha
(Regolamenti tal-Persunal tal-Bank Ewropew tal-Investiment, Artikolu 41)
(ara l-punti 29, 30, 33, 34)
Rikorsi tal-uffiċjali – Membri tal-persunal tal-Bank Ewropew tal-Investiment – Att li jikkawża preġudizzju – Kunċett – Rendikont tar-remunerazzjoni jew tal-pensjoni li jirrifletti deċiżjoni li għandha suġġett purament pekunjarju – Inklużjoni
(Regolamenti tal-Persunal tal-Bank Ewropew tal-Investiment, Artikolu 41)
(ara l-punti 40-44)
Uffiċjali – Membri tal-persunal tal-Bank Ewropew tal-Investiment – Remunerazzjoni – Allowance tal-mobbiltà ġeografika – Kundizzjonijiet għall-għoti – Rifjut tal-għoti lil membru tal-persunal ittrasferit lil uffiċċju estern tal-Bank sat-tmiem tal-kuntratt tiegħu – Illegalità – Għoti suġġett għar-reintegrazzjoni fis-sede tal-Bank – Assenza
(ara l-punti 56, 58, 59, 61, 64, 65-71)
Rikorsi tal-uffiċjali – Membri tal-persunal tal-Bank Ewropew tal-Investiment – Sentenza ta’ annullament – Effetti – Obbligu li jiġu adottati miżuri ta’ eżekuzzjoni – Sentenza li tannulla deċiżjoni li tirrifjuta l-għoti ta’ allowance lil membru tal-persunal – Talba għal kumpens tar-rikorrenti fir-rigward tad-dannu materjali mġarrab – Natura prematura tat-talba
(L-ewwel paragrafu tal-Artikolu 266 TFUE)
(ara l-punti 78, 79)
Sunt
Ir-rikorrent, AM, ġie rreklutat mill-Bank Ewropew tal-Investiment (BEI) fl‑1 ta’ Ġunju 2014, abbażi ta’ kuntratt għal żmien determinat ta’ sena, imġedded, sussegwentement, darbtejn. Sa mill-bidu tal-ewwel kuntratt tiegħu mal-BEI u sal‑31 ta’ Marzu 2017, huwa ġie assenjat lill-uffiċċju estern tal-BEI fi Vjenna (l-Awstrija). Mill‑1 ta’ April 2017 sat-tmiem tal-kuntratt attwali tiegħu, jiġifieri fil‑31 ta’ Mejju 2020, ir-rikorrent ġie ttrasferit lill-uffiċċju estern tal-BEI fi Brussell (il-Belġju). Fit‑30 ta’ Ġunju 2017, il-BEI ħa deċiżjoni li tispeċifika li t-trasferiment tiegħu ma jaqax fil-kamp ta’ applikazzjoni tad-Dispożizzjonijiet Amministrattivi Applikabbli għall-Persunal tal-BEI (iktar ’il quddiem id-“Dispożizzjonijiet Amministrattivi”) u li, konsegwentement, huwa ma kellux dritt li jirċievi l-allowance tal-mobbiltà ġeografika. Il-BEI rrepeta r-rifjut tiegħu li jħallas lir-rikorrent dan l-allowances permezz ta’ deċiżjoni meħuda wara t-talba tiegħu li tinfetaħ proċedura ta’ konċiljazzjoni (iktar ’il quddiem, meħuda flimkien, id-“deċiżjonijiet ikkontestati”). Barra minn hekk, minkejja l-fatt li l-Kumitat ta’ Konċiljazzjoni tal-BEI kkonkluda li r-rikorrent kellu jirċievi l-allowance tal-mobbiltà ġeografika mill‑1 ta’ April 2017, il-President tal-BEI ddeċieda li ma jsegwix il-konklużjonijiet ta’ dan il-kumitat li b’hekk itemm il-proċedura ta’ konċiljazzjoni.
Il-Qorti Ġenerali, adita b’rikors għal annullament u għad-danni, tannulla d-deċiżjonijiet ikkontestati u tagħti, għall-ewwel darba, preċiżazzjonijiet dwar il-kundizzjonijiet għall-għoti tal-allowance tal-mobbiltà ġeografika lill-persunal tal-BEI.
Il-kunsiderazzjonijiet tal-Qorti Ġenerali
Qabel kollox, fir-rigward tas-suġġett tar-rikors, il-Qorti Ġenerali tirrileva li, għall-membri tal-persunal tal-BEI li daħlu fis-servizz wara l‑1 ta’ Lulju 2013, id-deċiżjoni tal-President tal-BEI li ttemm il-proċedura ta’ konċiljazzjoni tikkostitwixxi biss kundizzjoni preliminari sabiex tiġi adita l-qorti tal-Unjoni. It-Tribunal għas-Servizz Pubbliku jikkunsidra, f’dan ir-rigward, bħal fil-każ tal-ġurisprudenza dwar il-kontenzjuż li jaqa’ taħt ir-Regolamenti tal-Persunal tal-Unjoni Ewropea jew taħt ir-Regoli Applikabbli għall-Persunal tal-Bank Ċentrali Ewropew, li talbiet għal annullament formalment diretti kontra d-deċiżjoni tal-President tal-BEI li ttemm proċedura ta’ konċiljazzjoni għandhom l-effett li jressqu quddiem il-qorti tal-Unjoni l-att li jikkawża preġudizzju li jikkostitwixxi s-suġġett ta’ din il-proċedura, ħlief fil-każ fejn l-imsemmija deċiżjoni jkollha portata differenti mill-att li huwa s-suġġett tal-proċedura ta’ konċiljazzjoni. Fil-fatt, meta din id-deċiżjoni tinkludi eżami mill-ġdid tas-sitwazzjoni tar-rikorrent, skont punti ta’ liġi u ta’ fatt ġodda, jew meta timmodifika jew tissupplementa l-att inizjali, hija tikkostitwixxi att suġġett għall-istħarriġ tal-qorti tal-Unjoni, li teħodha inkunsiderazzjoni fl-evalwazzjoni tal-legalità tal-att ikkontestat, jew saħansitra tikkunsidraha bħala att li jikkawża preġudizzju li jissostitwixxi lil dan tal-aħħar. Peress li dan ma huwiex il-każ hawnhekk, il-Qorti Ġenerali tikkonkludi għaldaqstant li ma hemmx lok li tingħata deċiżjoni speċifikament fuq dan il-kap tat-talbiet.
Sussegwentement, fir-rigward tal-ammissibbiltà tar-rikors, il-Qorti Ġenerali tiċħad l-argument tal-BEI li t-terminu sabiex jikkontesta n-nuqqas ta’ pagament tal-allowance tal-mobbiltà ġeografika jibda jiddekorri mid-data li fiha r-rikorrent irċieva l-ewwel rendikont tar-remunerazzjoni tiegħu wara t-trasferiment tiegħu lill-uffiċċju estern ta’ Brussell. Il-Qorti Ġenerali tosserva, f’dan ir-rigward, li anki jekk huwa minnu li r-rendikont tar-remunerazzjoni tar-rikorrent dwar ix-xahar ta’ April 2017 kien jirrifletti, f’termini pekunjarji, l-effetti tad-deċiżjoni ta’ trasferiment tiegħu lill-uffiċċju estern ta’ Brussell, xorta jibqa’ l-fatt li la din id-deċiżjoni u lanqas l-imsemmi rendikont tar-remunerazzjoni ma kienu jiffissaw b’mod ċar il-pożizzjoni tal-BEI dwar l-għoti tal-allowance tal-mobbiltà ġeografika. Fil-fatt, l-ommissjoni ta’ allowance fir-rendikont tar-remunerazzjoni tal-persuna kkonċernata ma timplikax neċessarjament li l-amministrazzjoni rrifjutatlu d-dritt.
Issa, peress li d-deċiżjoni tat-30 ta’ Ġunju 2017 hija l-ewwel waħda li tiddikjara b’mod ċar ir-rifjut tal-BEI li jagħti lir-rikorrent il-benefiċċju ta’ mobbiltà ġeografika, il-Qorti Ġenerali tikkonkludi li din id-deċiżjoni tikkostitwixxi l-ewwel att li jikkawża preġudizzju lir-rikorrent, li kellu bħala effett li jibda jiddekorri t-termini għat-tressiq ta’ lment u għall-preżentata ta’ rikors.
Fl-aħħar, fir-rigward tal-kundizzjonijiet għall-għoti tal-allowance tal-mobbiltà ġeografika fil-każ ta’ trasferiment lil uffiċċju estern tal-BEI fi ħdan l-Unjoni, il-Qorti Ġenerali tirrileva li, skont l-Artikolu 1.4 tad-Dispożizzjonijiet Amministrattivi, il-benefiċċju tal-allowance tal-mobbiltà ġeografika huwa suġġett għal żewġ kundizzjonijiet kumulattivi, jiġifieri, minn naħa, it-trasferiment lejn post ta’ assenjazzjojni ieħor fi ħdan l-Unjoni għal perijodu bejn sena u ħames snin u, min-naħa l-oħra, it-twettiq ta’ mill-inqas tnax-il xahar ta’ servizz fil-post assenjazzjoni ta’ qabel.
Konsegwentement, il-Qorti Ġenerali tikkonstata li dan l-artikolu ma jinkludi ebda riferiment espliċitu għall-kundizzjoni ta’ assenjazzjoni temporanja għal uffiċċju estern fi ħdan l-Unjoni, li skontu l-membru tal-persunal għandu jirrientegra fis-sede tal-BEI fi tmiem il-perijodu ta’ assenjazzjoni sabiex ikun jista’ jibbenefika mill-allowance inkwistjoni.
Il-Qorti Ġenerali tippreċiża, f’dan ir-rigward, li r-reintegrazzjoni fis-sede tal-BEI, prevista fl-Artikolu 2 tal-Anness VII tad-Dispożizzjonijiet Amministrattivi, ma tirrappreżentax kundizzjoni għall-għoti tal-allowance tal-mobbiltà ġeografika, iżda biss il-korollarju loġiku tat-tmiem tal-perijodu ta’ assenjazzjoni temporanja lil uffiċċju estern għall-membri tal-persunal li l-kuntratt tagħhom ma skadiex u li għandhom jirrientegraw fis-sede tal-BEI fi tmiem dan il-perijodu.
F’dawn iċ-ċirkustanzi, il-Qorti Ġenerali tirrileva li mhux biss trasferiment lejn uffiċċju estern abbażi tad-dispożizzjonijiet amministrattivi rilevanti ma jistax jitqies, min-natura tiegħu, bħala permanenti, peress li huwa, mill-bidu, limitat għat-tul massimu previst mill-imsemmija dispożizzjonijiet, iżda, anki fl-ipoteżi fejn membru tal-persunal tal-BEI huwa assenjat f’tali uffiċċju għal perijodu li t-terminu tiegħu jikkoinċidi mat-tmiem tal-kuntratt tiegħu għal żmien determinat, dan il-membru tal-persunal huwa eliġibbli għal dan il-kumpens jekk jissodisfa ż-żewġ kundizzjonijiet amministrattivi previsti fl-Artikolu 1.4 tad-Dispożizzjonijiet Amministrattivi.